তারাতলা উড়ালপুলের ‘হাইট বার’ ভেঙে বিপত্তি, যাত্রী ভোগান্তি চরমে

ওয়েব ডেস্ক: সপ্তাহের প্রথমদিনেই দুর্ভোগ! পণ্যবাহী গাড়ির ধাক্কায় ভেঙে গেল তারাতলা (Taratala) উড়ালপুলের ‘হাইট বার’। লোহার কাঠামোর একাংশ ভেঙে পড়ায় সোমবার কর্মব্যস্ততার সকালে তীব্র যানজট (Traffic) ডায়মন্ড হারবার রোডে (Diamond Harbour Road)। থেমে রয়েছে যান চলাচল। যাত্রীদের সুরক্ষার কথা মাথায় রেখে আপাতত তারাতলা উড়়ালপুলের খিদিরপুরগামী রাস্তায় গাড়ি চলাচল করছে না। একই পরিস্থিতি উল্টো দিকে। উল্টো দিকের লেন ধরে ধিমে তালে এগোচ্ছে গাড়ি। ফলে চরম ভোগান্তি পোহাতে হচ্ছে যাত্রীদের। ট্রাফিক পুলিশ ও সিভিক ভলান্টিয়রের ভূমিকা নিয়ে প্রশ্ন তুলেছেন যাত্রীরা। তাঁদের এই বিষয়টি কীভাবে নজর এরিয়ে গেল সেই নিয়েই ক্ষোভে ফেটে পড়েন অফিস যাত্রীরা।

কলকাতা ট্র্যাফিক পুলিশ সূত্রে জানা গিয়েছে, সোমবার ভোরের দিকে বেহালা থেকে তারাতলা উড়ালপুল হয়ে মাঝেরহাটের দিকে যাওয়ার রাস্তায় হাইট বারে ধাক্কা মারে একটি পণ্যবাহী ট্রাক। তাতেই হুড়মুড়িয়ে ভেঙে পড়ে লোহার বিমের একাংশ। গাড়ির উপরের অংশ, উইন্ড শিল্ড ক্ষতিগ্রস্ত হলেও কেউ আহত হননি। সেই কারণেই যাত্রীদের সুরক্ষার কথা মাথায় রেখে আপাতত তারাতলা উড়ালপুলের একাংশ বন্ধ রাখা হয়েছে।

আরও পড়ুন: উদ্ধার হল অপহৃত নাবালিকা! গ্রেফতার অধ্যাপিকা সহ তিন

ইতিমধ্যেই ঘটনাস্থলে পূর্ত দফতরের আধিকারিকরা পৌঁছে গিয়েছেন। জানা গিয়েছে, আপাতত ওই হাইট বারটি খুলে নিয়ে পরে নতুন করে বসানো হবে। ক্ষতিগ্রস্ত হাইট বারটি খোলা না পর্যন্ত সেখানে যানচলাচল নিয়ন্ত্রণ করা হবে। এখন গাড়িগুলি জেমস লং সরণী হয়ে ঘুরিয়ে দেওয়া হচ্ছে। স্বাভাবিক ভাবেই ভোগান্তি পোহাতে হচ্ছে যাত্রীদের। গোটা পরিস্থিতি স্বাভাবিক হতে বেশ কিছুটা সময় লাগবে বলে জানা গিয়েছে।

উল্লেখ্য, সম্প্রতি কলকাতা পুলিশের তরফে পণ্যবাহী গাড়ির উচ্চতা নিয়ন্ত্রণে রাখতে এবং উড়ালপুলে ভারী যান চলাচল বন্ধ রাখতে ওই ‘হাইট বার’ বসানো হয়েছিল। তবে সপ্তাহের শুরুতে এই বিপত্তি ঘটায় চরম দুর্ভোগে যাত্রীরা।

দেখুন অন্য খবর